Først det positive. Telenors kundeservice medarbejdere er alle meget venlige og generelt servicemindede. Jeg har meget lidt at udsætte på dem, og jeg har forståelse for, at det må være svært for Telenors kundeservice medarbejdere at navigere i et landskab, hvor intet som helst virker.

Så det negative. Telenor har angiveligt opdateret deres systemer inden for de sidste 3-4 måneder, hvilket har resulteret i, at intet som helst virker.

Jeg har inden for de seneste 3 måneder forsøgt at bestille en telefon i webshoppen samt telefonisk. Det kan ikke lade sig gøre. Websiden er enormt kreativ i relation til at give fejlmelding - hver gang man tror, at nu kan ikke mere gå galt, ja så tager man fejl. Derudover er jeg ad flere gange blevet lovet, at nu er en telefon bestilt, lagt til side, kommer snart, reserveret i mit navn, men aftaler - ja selv dem som kommer på skrift - bliver brudt fuldstændigt systematisk. 

Derudover kan man ikke regne med, at der er telefoner på lager i en bestemt butik, når dette angives på websiden. Jeg har flere gange forgæves kørt til en Telenor butik for at købe en telefon nu når websiden og telefonisk bestilling ikke fungerer. Blot for at få en lang næse. Sidst brugte jeg 2,5 timer (ja 2,5 timer) i Telenors butik i Lyngby med en venlig sælger som kæmpede sammen med en horde af support medarbejdere for at få et system til at gennemføre en bestilling af to telefoner, som skulle være på lager. Efter at sælgeren selv var blevet mødt med utallige fejlmeldinger, troede vi endeligt, at nu var købene gået igennem, så jeg betalte for de to telefoner på det eneste system der virkede i Telenor butikken, dvs. Dankort-maskinen. 2 minuter senere viste det sig så alligevel, at der var problemer med købet af de to telefoner, og jeg stod tilbage med den mulighed at jeg måtte forlade Telenor butikken velvidende at jeg havde betalt, men uden nogen viden om jeg nogensinde ville modtage nogle telefoner eller om jeg ville på pengene tilbage. Især det sidste bekymrede mig, da Telenors interne registreringer af bestillinger, aftaler etc. har været ufattelig mangelfuld. Telenor sælgeren tilbød mig at jeg kunne udarbejde et dokument selv gående på at Telenor skyldte mig beløbet og nok skulle foretage tilbagebetaling, som han så ville underskrive, hvilket jeg gik i gang med. Efter et par opringninger til hans chef, fik han dog allernådigst lov til at betale mig kontant, hvilket jeg naturligvis var glad for.

Derudover har der været et utal af andre kedelige oplevelser vedr. aftaler indgået skriftligt med Telenor ift. opdeling af betaling (jeg har et familieabonnement), som så ikke er sket som aftalt, og når jeg indvender, at det er en aftale jeg har på skrift, hvorfor de bør ordne problemet omgående, ender det op med, at vi må starte fuldstændig forfra.

Her til aften har jeg igen forsøgt at bestille en telefon fra webshoppen, hvilket resulterede i den efterhånden forventelige fejlmeddelelse, og efter at have forsøgt ditto telefonisk blev jeg oplyst, at der intet var at gøre før torsdag - vel og mærke selv om det i webshoppen angives, at den pågældende telefon er på lager.

Jeg har ikke tal på hvor mange timer jeg har brugt på dette fuldstændige surrealistiske cirkus, men det lykkedes mig eksempelvis senest at anvende ca. tre dage af min ferie i Grækenland på at tale med Telenors kundeservice i en anden bestillings-sag, som er for omfattende og grotesk til at beskrive her.

Kort og godt, Telenor har nogle gode produkter og priser, og deres medarbejdere i kundeservice er generelt venlige. Problemet er bare, at absolut intet virker, og man ikke kan købe eller bestille noget, og at aftaler konsekvent bliver brudt eller glemt uden at Telenor gør noget for at afhjælpe det. Der skal ikke meget mere til før dette familieabonnement bliver opsagt, og vi går til en af Telenors konkurrenter for det er simpelthen ud over fatteevne rystende ringe, hvad Telenor byder sine kunder.